Měrćin Nowak-Njechorński

**Měrćin Nowak-Njechorński** ( *Martin Nowak-Neumann*) (* 13. junija 1900 w Njechornju, † 6. julija 1990 runje tam) bě serbski moler, grafikar, publicist a spisowaćel.

Měrćin Nowak narodźi so jako najmłódše ze štyrjoch dźěći do klamarskeje swójby w tehdy hišće přewažnje serbskim Njechornju. Nan pochadźeše z Kumwałda, měješe pak sam serbsku maćer; Měrćinowa mać bě rodźena Serbowka z Njechornja. Po wuchodźenju ludoweje šule we Worcynje kubłaše so w dalokostudiju na polu molerstwa. 1919 měješe prěnju předawansku wustajeńcu w Zhorjelcu, kotrejež financielne dochody jemu pomhachu, studij na Lipščanskej wuměłskej akademiji zahajić.

1920 studowaše potajkim wuměłstwo w Lipsku, 1921–1923 w Drježdźanach. Tam budźi so jeho zahorjenosć za serbstwo, kiž jeho tež pohnuwaše, swoje studije w słowjanskim wukraju pokročować. Z tutoho časa sem zaběraše so wosebje z motiwami słowjanskeje mytologije. Podawaše so 1923 do Prahi, hdźež mjez druhim pola Maxa Švabinskeho studowaše a hač do 1927 wosta. 1927–1929 bě student na wuměłskej akademiji we Waršawje. Wot 1929 do 1933 bě z redaktorom Serbskich nowin. Z politiskich přičin bu 1933 z powołanja pušćeny a dyrbješe w Druhej swětowej wójnje jako wojak we Wehrmachće słužić. Wróćiwši so z ameriskeje wójnskeje jatby bu w lěće 1947 ze šefredaktorom Noweje doby, wot 1950 hač 1969 tež Rozhlada. Po tym zo so w lěće 1969 na wuměnk poda, bě jako swobodnje tworjacy moler a spisowaćel žiwy. 

Měrćin Nowak-Njechorński bu dwójce z Wótčinskim zasłužbowym rjadom NDR, z Narodnym mytom NDR, z Mytom Ćišinskeho a z rjadom Hwězda přećelstwa ludow wuznamjenjeny. 

Nowak bu na Hrodźišćanskim ewangelskim kěrchowje pochowany. Na samsnym městnje nadeńdźetej so tež rowaj jeho mandźelskeje Marty a jeho maćerje. Ródny dom w Njechornju bu zjawnosći w juniju 1999 jako muzej přepodaty. 

## Literarne twórby (wuběr)
**W carstwje Dušana Sylneho. Pućowanske wobrazki z Južneje Serbskeje.* Budyšin 1936.
**Po serbskich pućach.* Budyšin 1936.
**Zapiski Bobaka.* Budyšin 1952.
**Serbski wšudźebył.* Budyšin 1954.
**Mišter [[Krabat]].* Budyšin 1954.
**Kołowokoło Błotow. Zběrka wubranych reportažow.* Budyšin 1957.
**Wot wčerawša na jutřiše.* Budyšin 1960.
**Molerjo, spěwarjo, podróžnicy. Zběrka reportažow a skicow.* Budyšin 1961.
**Pod Pamirom a za Kawkazom. Pućowanske wobrazki z Tadźikistana a Gruzinskeje.* Budyšin 1961.
**Baćon a žaby a druhe bajki.* Budyšin 1967.
**Mjez Wardarom a Jadranom. Pućowanske wobrazki z Juhosłowjanskeje.* Budyšin 1968.
**Polemiske nastawki. Wuběrk z publicistiki lět 1924–1934.* Budyšin 1969.
**Hólčik, hólčec, listonoš. Dopomnjenki 1. dźěl.* Budyšin 1974.
**Šuler, moler, podróžnik. Dopomnjenki 2. dźěl.* Budyšin 1979.
**Powědanja Bobaka-Wšudźebyła.* Budyšin 1980.
**Dundak, moler, nowinarski. Dopomnjenki 3. dźěl.* Budyšin 1990.
**Wubrane spisy 1: Pućowanske wobrazy* a *2: Bajki.* Budyšin 2000.

## Literatura
**Moler serbskeho luda*. Budyšin 1959 (z tekstami Měrćina Nowaka-Njechornskeho a Alfreda Krawca)
**Wubrane spisy, zwjazk 1* (pućowanske wobrazy). Budyšin 2000, ISBN 3-7420-1822-1
**Wubrane spisy, zwjazk 2* (bajki). Budyšin 2000, ISBN 3-7420-1824-8
* Dietrich Scholze: *Stawizny serbskeho pismowstwa 1918–1945.* LND, Budyšin 1998, str. 160–178
* Helmut Kaltšmit: *Leksikon awtorow serbskich knihow 1945–1978*. Budyšin 1979

## Nóžki


## Wotkazy

* 
*